«МыIэрысэм и махуэ»
Налшык дэт курыт еджапIэ №23-м «МыIэрысэм и махуэ» зыфIаща пшыхь щекIуэкIащ.
Псоми фIыуэ ялъагъу мы пхъэщхьэмыщхьэм и махуэр къэралыгъуэ куэдым щагъэлъапIэу къокIуэкI. Ауэ щыхъукIи, мыIэрысэ жыг хадэшхуэхэмкIэ ди щIыналъэм хуэдэу къулей къэгъуэтыгъуейщ. Аращ жэрдэмщIакIуэхэм а Iуэхум гулъытэ хэха хуащIынри къызыхэкIар.
«МыIэрысэм и махуэр» ирагъэкIуэкIын и пэ школакIуэхэм блын газетхэр ягъэхьэзыращ, гъэлъэгъуэныгъэхэр къызэрагъэпэщащ. Псом хуэмыдэу гъэщIэгъуэныщэт къэралыгъуэ щхьэхуэхэм мыIэрысэм щыхуагъэува фэеплъхэм ятеухуауэ школ библиотекэм щекIуэкIа зэIущIэр. БиологиемкIэ, тхыдэмкIэ, математикэмкIэ дерсхэми удахьэхыу щытепсэлъыхьащ мыIэрысэм цIыхум и гъащIэм щиубыд увыпIэшхуэмрэ ди Кавказым щыпсэухэм мыIэрысейм щыхуащI гулъытэмрэ.
ЕджакIуэхэр джэгукIэ щхьэхуэхэмкIи зэпеуащ, мыIэрысэм теухуа уэрэдхэр ягъэзэщIащ. КъыхэжаныкIахэм пхъэщхьэмыщхьэпс IэфIхэр хуагуэшащ.
ШЭРЭДЖ Дисэ.
